Broj: 711-I-939-M-62/22-02-17

Zagreb, 22. ožujka 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Marije Boroše, vršiteljice dužnosti ravnateljice Gradske razvojne agencije Slatina,** za davanjem mišljenja Povjerenstva, na 164. sjednici, održanoj 22. ožujka 2022., daje sljedeće:

**MIŠLJENJE**

**Sukladno članku 18. stavku 5. ZSSI/21-a, Marija Boroša, vršiteljica dužnosti ravnateljice Gradske razvojne agencije Slatina može za vrijeme obnašanja navedene dužnosti obavljati funkciju članice Turističkog vijeća Turističke zajednice Grada Slatine, kao neprofitne pravne osobe, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnijela je Marija Boroša, vršiteljica dužnosti ravnateljice Gradske razvojne agencije Slatina. U knjigama ulazne pošte Povjerenstva zahtjev je zaprimljen 9. veljače 2022. pod poslovnim brojem 711-U-2522-M-62/22-01-3, povodom kojeg se vodi predmet broj M-26/22.

Uvidom u podatke sudskog registra nadležnog Trgovačkog suda u Bjelovaru, utvrđeno je da Marija Boroša obnaša dužnost vršiteljice dužnosti ravnateljice Gradske razvojne agencije Slatina, čiji je osnivač Grad Slatina.

Člankom 3. stavkom 1. podstavkom 63. ZSSI/21-a, propisano je da su ravnatelji odnosno predsjednici uprava regionalnih i lokalnih razvojnih agencija obveznici u smislu navedenog zakona.

Člankom 8. stavkom 3. i 4 ZSSI/21-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U zahtjevu podnositeljica navodi da sukladno odredbi članka 17. stavka 1. ZSSI/21-a ne smije za vrijeme obnašanja dužnosti vršiteljice dužnosti ravnateljice Gradske razvojne agencije Slatina obnašati drugu javnu dužnost, slijedom čega traži mišljenje može li istodobno biti članica Turističkog vijeća Turističke zajednice Grada Slatine. Navodi da je Turističko vijeće izvršno tijelo Skupštine Turističke zajednice Grada Slatine.

Člankom 8. stavkom 1. ZSSI/21-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Člankom 17. stavkom 1. ZSSI/21-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 5. ZSSI/21-a je propisano da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 37. Zakona o ustanovama („Narodne novine“, broj 76/93., 29/97., 47/99. i 35/08. 127/19.) propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Povjerenstvo je na 159. sjednici održanoj 16. veljače 2022. razmatralo predmetni zahtjev Marije Boroše, kada je zaključilo da ne bi bila zakonska obveznica ako bi u roku od 60 dana razriješila okolnost obavljanja navedene funkcije, prema odredbi članka 8. stavka 1. ZSSI/21-a, ali je nakon zaprimanja većeg broja zahtjeva za mišljenjem drugih vršitelja dužnosti ravnatelja ustanova koji su postavili upit jesu li zakonski obveznici, ponovno na 164. sjednici razmotrilo ovo pitanje.

Naime, iako se radi o dužnosti koja se obnaša u kraćem razdoblju, u pravilu do godine dana, vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja u pogledu vođenja poslova i zastupanja ustanove.

Vršitelj dužnosti imenuje se kako bi se osigurao nesmetan kontinuitet u radu ustanove do imenovanja ravnatelja u redovitoj proceduri temeljem javnog natječaja te se vršitelja dužnosti upisuje u nadležni sudski registar kao i ravnatelja ustanove. Pored toga, ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša kroz dulje vremensko razdoblje od nekoliko godina.

Stoga Povjerenstvo zaključuje da je vršitelj dužnosti ravnatelja lokalne razvoje agencije osnovane kao ustanova zakonski obveznik u smislu odredbe članka 3. stavka 1. podstavka 63. ZSSI/21-a, kojeg obvezuju zabrane i ograničenja propisana tim Zakonom, na istovjetan način na koji je to ravnatelj lokalne razvojne agencije.

Člankom 4. Zakona o turističkim zajednicama i promicanju hrvatskog turizma („Narodne novine“ broj 52/19. i 42/20.) propisano je da su turističke zajednice organizacije koje djeluju po načelu destinacijskog menadžmenta, a osnivaju se radi promicanja i razvoja turizma Republike Hrvatske i gospodarskih interesa pravnih i fizičkih osoba koje pružaju ugostiteljske usluge i usluge u turizmu ili obavljaju drugu djelatnost neposredno povezanu s turizmom na način da upravljaju destinacijom na razini za koju su osnovane.

Sukladno članku 7. stavku 1. navedenog Zakona, turistička zajednica svojstvo pravne osobe stječe danom upisa u Upisnik turističkih zajednica, a gubi brisanjem iz Upisnika, kojeg vodi ministarstvo nadležno za turizam.

Nadalje, člankom 10. istog Zakona propisano je da se djelovanje turističkih zajednica temelji na načelu opće korisnosti te da turistička zajednica ne smije obavljati gospodarske djelatnosti, osim iznimno gospodarskih djelatnosti navedenih u članku 10. stavku 3. tog Zakona (organiziranje manifestacija i stručnih skupova, upravljanje javnom turističkom infrastrukturom), a tijela turističke zajednice, sukladno članku 13. Zakona, su skupština, turističko vijeće i predsjednik turističke zajednice.

Prema članku 13. istog Zakona, tijela turističke zajednice su skupština, turističko vijeće te predsjednik turističke zajednice.

Turističko vijeće je sukladno odredbi članka 17. stavka 1. Zakona, izvršno tijelo skupštine turističke zajednice.

Uzimajući u obzir da turistička zajednica djeluje po načelu opće korisnosti i da se ne osniva radi obavljanja gospodarskih djelatnosti, već radi promicanja i razvoja turizma, zbog čega okuplja predstavnike javne vlasti područja za koje se osniva te pravne i fizičke osobe koje obavljaju turističku djelatnost, kao i da se ne upisuje u sudski registar trgovačkih sudova, već u poseban upisnik koji vodi Ministarstvo turizma i sporta, Povjerenstvo zaključuje da je turistička zajednica neprofitna pravna osoba koja se osniva posebnim zakonom.

Obzirom da je obveznicima temeljem odredbe članka 18. stavka 5. ZSSI/21-a dopušteno članstvo u izvršnim tijelima udrugama, te da je turistička zajednica neprofitna pravna osoba, a ovdje se ne radi o obavljanju poslova upravljanja poslovnim subjektom zabranjenima člankom 18. stavkom 1. ZSSI/21-a, već o obavljanju izvršnih funkcija u navedenoj pravnoj osobi, Marija Boroša može za vrijeme obnašanja dužnosti vršiteljice dužnosti ravnateljice Gradske razvojne agencije Slatinaobavljati funkciju članice Turističkog vijeća Turističke zajednice Grada Slatine, ali bez prava na prava na naknadu ili primanje dara u toj ulozi, osim prava na naknadu putnih i drugih opravdanih troškova.

Nadalje, ukoliko bi Marija Boroša dužnost vršiteljice dužnosti ravnatelja lokalne razvoje agencije obnašala u kraćem razdoblju te bi, sukladno članku 8. stavku 1. ZSSI/21-a, u primjerenom roku nakon stupanja ZSSI/21-a na snagu, odnosno od 25. prosinca 2021., prestala istu obnašati, Povjerenstvo ne bi smatralo da je ista povodom obnašanja ove dužnosti obveznica koju bi obvezivale odredbe navedenog Zakona.

Slijedom navedenog Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Marija Boroša, putem e-mail adrese
2. Objava na internetskoj stranici Povjerenstva
3. Pismohrana